David Streicher (74) word in die waakeenheid van die Netcare Unie-hospitaal behandel nadat hy met ŉ .22-geweer in die gesig geskiet en fragmente van die koeël deur sy wang, tong en kakebeen gegaan het. Sy vrou, Lena (73), is nie tydens die aanval beseer nie, maar wel erg getraumatiseer.
“My skoonma was nog buite besig om iets uit die motor te haal, toe sy die skoot hoor afgaan het. Sy het egter nie besef dit is ŉ geweerskoot nie, maar gedink dit is ŉ tak wat breek,” het Judy gesê. “Toe sy by die huis instap, het iemand haar van agter op die skouer getik.”
“Terwyl dit alles aan die gang was, het my skoonma besef dat my pa weer sy bewussyn herwin, want hy het roggelgeluide gemaak. Hy kon nie regop kom nie, maar het op die vloer gelê en gevra dat iemand hom help. Kan jy dink daardie sielkundige marteling wat sy moes deurmaak om te hoor hoe haar man soebat vir hulp en hulle loop net bo-oor hom en maak of hy nie daar is nie. En sy is vasgemaak en kan hom nie help nie,” sê Judy.
Judy sê haar skoonpa is afgetree en boer nie meer op Hartebeesfontein nie. ŉ Paar vee wat hy nog op die plaas aangehou het, is in die afgelope paar maande gesteel en dit het die familie genoop om die veiligheid op die plaas op te skerp. Die videokameras wat hulle egter tydens die veiligheidsopgradering aangebring het, is ook Vrydagaand tydens die aanval gesteel.
“Ek weet hulle het hom geskiet met die bedoeling om hom dood te skiet. Dit is hoekom hulle hom in sy gesig geskiet het. Dit is ŉ wonderwerk dat hy dit oorleef het,” het sy gesê. “Ek dink nie ons sal weer teruggaan plaas toe nie. Ons sal daarheen gaan om hulle goed te gaan haal, maar ek glo nie enigeen van ons sal weer daar bly nie. ŉ Plek wat ons altyd soveel vreugde gebring het, het nou ŉ plek geword waar ons bang is.”
Judy het gesê die familie is oorweldig deur die talle boodskappe van ondersteuning en beterskap wat hulle sedert die voorval ontvang het. “God is groot. Ons is so dankbaar vir almal se ondersteuning.”